**Prioritetno naručivanje pacijenata - „e-Naručivanje - prioritetno naručivanje pacijenata“**

Cilj je osiguravanje prioritetne obrade pacijenata (dijagnostika i liječenje) za dijagnoze i stanja koja ne trpe odgodu i čekanje na redovnim listama čekanja, a nisu hitna stanja, ali su stanja i bolesti koje je potrebno čim prije obraditi i liječiti.

 Pilot projekt pod nazivom „e-Naručivanje - prioritetno naručivanje pacijenata" u četiri bolničke zdravstvene ustanove kojima je osnivač Republika Hrvatska (započeo je 26. lipnja 2017. i trajao je do 26. rujna 2017. - 3 mjeseca) udovoljio je postavljenim zahtjevima te je kao nova kvalitetna funkcionalnost u e-Naručivanju, preporučen za prihvaćanje i implementaciju na nacionalnoj razini.

 Omogućava se dolazak na prvi pregled specijaliste unutar tjedan dana za sve specijalističke prve preglede (za ukupno 98 postupaka) za prioritetnog pacijenta.

Odlukom o implementaciji projekta „e-Naručivanje – Prioritetno naručivanje pacijenata“ u bolničkim ustanovama u Republici Hrvatskog definirane su 32 bolničke ustanove u kojima će u ovoj fazi projekta biti implementirano aplikativno rješenje.

Od 01. prosinca 2017. kada je započela implementacija na nacionalnoj razini do 30. lipnja 2019. uključeno je 27 akutnih bolnica: KBC Zagreb, KBC Osijek, KBC Rijeka, KB Dubrava, KB Merkur, Klinika za dječje bolesti, OB Bjelovar, OB Karlovac, OB Koprivnica, OB Ogulin, OB Pula, OB Sisak, OB Slavonski Brod, OB Nova Gradiška, OB Varaždin, OB Virovitica, OŽB Vinkovci, OB Šibensko-kninske županije, OŽB Požega, OŽB Vukovar, ŽB Čakovec, OB Zabok, OB Knin, OŽB Našice, OB Dubrovnik, OŽB Pakrac i gravitirajuće ordinacije primarne zdravstvene zaštite na području cijele Republike Hrvatske u djelatnosti opće/obiteljske medicine i pedijatrije.

U ostalim bolnicama postupak implementacije je u tijeku i ovisi o dinamici opremanja odgovarajućom informatičkom opremom.

Od 1. siječnja do 31. prosinca 2018. godine ukupno je prioritetno naručeno 24 095 bolesnika, a od 01. siječnja do 30. lipnja 2019. je prioritetno naručeno 13 794 bolesnika za obradu koji bi puno dulje čekali na redovnim listama čekanja a na ovaj način im se omogućilo brže postavljanje dijagnoze i pravovremeno liječenje te time i brži oporavak. Većina prvih prioritetnih pregleda je obavljena unutar 6 dana, najveći dio unutar 4 dana prosječan broj dana. U nekim djelatnostima radi ograničenih kadrovskih kapaciteta je duljina čekanja dulja od 14 dana, ali se kod prioritetnog naručivanja skratila dva do tri i više puta. Primjeri duljeg čekanja su kod prvog pregleda u hematologiji, kardiologiji, reumatologiji, andrologiji, alergologiji. Dio čekanja dulje od 14 dana u pojedinim bolnicama je prema izraženoj želji pacijenta.

Analiza opravdanosti prioritetnog upućivanja na prvi specijalistički pregled, pokazala je da su stanja za preko 92% upućenih pacijenata zaista zahtijevala prioritetnu dijagnostiku i liječenje.